
360 fokban látó omnidirekcionális mobil robot

Az omnidirekcionális mobil robot egy olyan különleges robot, mely képes a sík bármely irányába egyenesen haladni, anélkül, hogy a mobil robot testét a mozgást megelőzően el kellene forgatni. Ezeknek az eszközöknek hatalmas előnye a hagyományos, differenciális meghajtású mobil robotokkal szemben, hogy az omnidirekcionális robotoknak sokkal nagyobb a manőverezhetőségük, valamint gyorsabb és pontosabb lehet az irányításuk.
A dolgozatban bemutatott mobil robotnak három kereke van, melyek egymáshoz képest 120 fokban helyezkednek el. A minden irányba történő mozgást, az úgynevezett omnikerék teszi lehetővé. Ez a speciális kerék egy központi „fő kerékből” áll, melynek a testén több, rá merőleges, apró görgő van elhelyezve. A görgők teszik lehetővé, hogy a robot a kerék eredeti irányához mérten 90 fokban is képes legyen elmozdulni, hiszen a súrlódást szinte nullára csökkentik.
A robot egy másik különlegessége, hogy egy olyan optikai rendszerrel és kamerával van ellátva, mely segítségével képes 360 fokban körbelátni. Ezzel a módszerrel a robotot irányító személy valós időben tudja felügyelni a robot helyzetét és annak környezetét. Ennek köszönhetően a minden irányba mozgó robot, egy minden irányba látó rendszerrel egészül ki.
A dolgozatomban a fent említett egységek felépítését, valamint konkrét működését, és ezeknek a fejlesztésének a menetét egy lehetséges alkalmazáson keresztül mutatom be.

